**SIARAN MEDIA UNTUK KELUARAN SEGERA**

**KOLABORASI YAYASAN PENERAJU, TERAJU-INSKEN DAN PERHEBAT SASAR TINGKAT SOSIOEKONOMI PESARA TENTERA**

*Lebih 600 pesara tentera akan mendapat manfaat bimbingan keusahawanan dan kemahiran dari agensi kerajaan*

***25 Julai 2016, Putrajaya*** – Selaras dengan agenda dan aspirasi nasional dalam memastikan agar kesemua segmen masyarakat mampu menyumbang ke arah pembangunan negara, Yayasan Peneraju Pendidikan Bumiputera (Yayasan Peneraju) dan Institut Keusahawanan Negara (TERAJU-INSKEN) hari ini memeterai perjanjian kolaborasi dengan Perbadanan Hal Ehwal Bekas Angkatan Tentera (PERHEBAT) yang merupakan perbadanan milik penuh Lembaga Tabung Angkatan Tentera (LTAT), untuk melaksanakan program pembangunan kapasiti dan program latihan berteraskan kemahiran (*upskilling*) dan keusahawanan. Program kolaborasi ini mensasarkan golongan pesara Angkatan Tentera Malaysia (ATM) Bumiputera sebelum mereka menamatkan perkhidmatan.

Majlis tersebut dihadiri oleh YAB Datuk Seri Mohd Najib Bin Tun Abdul Razak, Perdana Menteri Malaysia yang menyaksikan pertukaran perjanjian kerjasama di antara TERAJU-INSKEN dan PERHEBAT. Menerusi kolaborasi TERAJU-INSKEN dengan PERHEBAT, TERAJU-INSKEN akan membantu menyelaras *“INSKEN Entrepreneurship Learning Factory”* sebagai pusat pembangunan usahawan yang menyediakan peluang kepada pesara ATM mendapatkan pengalaman sebenar bidang perniagaan yang ingin diceburi. Pusat ini akan ditempatkan di PERHEBAT dan di beberapa lokasi strategik lain yang bakal dikenalpasti.

Pada masa yang sama, TERAJU-INSKEN turut membimbing 100 orang usahawan PERHEBAT yang akan bertindak sebagai mentor kepada usahawan PERHEBAT yang baharu di bawah “Program Latihan Fasilitator Bisnes”. TERAJU-INSKEN mensasarkan seramai 600 orang ahli PERHEBAT bakal dilatih menerusi kolaborasi ini.

Di Majlis yang sama, YAB Perdana Menteri turut menyerahkan Surat Tawaran Pengambilan lapan (8) orang ahli PERHEBAT ke Program “Peneraju Skil Juruteknik Pesawat Berlesen” di bawah Yayasan Peneraju. Program ini memberi peluang kepada pesara ATM Bumiputera yang terlibat untuk mendapatkan pensijilan profesional dalam bidang-bidang penyelengaraan, pembaikan dan baik pulih pesawat udara yang turut melayakkan mereka diiktiraf sebagai juruteknik pesawat berlesen dan bertauliah. Pesara tentera yang berjaya mendapatkan pensijilan profesional ini berpeluang untuk memohon pekerjaan di bidang berkaitan dengan pendapatan yang lebih tinggi.

TERAJU-INSKEN dan Yayasan Peneraju juga akan bekerjasama dengan erat dengan LTAT di masa hadapan untuk memastikan penawaran program-program terutama di sektor peruncitan dan maritim di bawah kolaborasi ini dapat diperkukuh dan dikembangkan secara lebih menyeluruh. Buat masa ini, LTAT melalui Perbadanan Perwira Niaga Malaysia (PERNAMA) mempunyai rangkaian kedai runcit PERNAMA dan juga menjalankan program keusahawanan untuk membuka kedai runcit 7-Eleven dan Tesco Pernama Express bagi persara ATM.

Majlis pertukaran dokumen perjanjian dan penyerahan surat tawaran ini turut disaksikan oleh YBhg. Tan Sri Dato’ Seri Haji Lodin Wok Kamaruddin, Ketua Eksekutif LTAT, YBhg. Dato’ Husni Salleh, Ketua Pegawai Eksekutif TERAJU, Y.M. Raja Azura Raja Mahayuddin, Ketua Eksekutif Yayasan Peneraju Pendidikan Bumiputera serta YBrs. Norizan Sharif, Pengarah Eksekutif TERAJU-INSKEN.

***-TAMAT-***

Dikeluarkan oleh bzBee Consult Sdn Bhd bagi pihak Unit Peneraju Agenda Bumiputera (TERAJU)

|  |
| --- |
| **Untuk maklumat lanjut, sila hubungi**Nana Azmi – 012 9144788, azlyana@bzbee.com.myFelicia Ds– 010 290 3092, felicia@bzbee.com.my |

**TENTANG TERAJU**

Penubuhan TERAJU telah diumumkan oleh Perdana Menteri YAB Datuk Seri Najib Tun Razak pada hari Selasa, 8 Februari 2011, untuk memimpin, menyelaras dan memacu penyertaan Bumiputera dalam ekonomi melalui inisiatif sedia ada dan baru dan untuk mencadangkan pembaharuan institusi, untuk meningkatkan keberkesanan. TERAJU melaksanakan penjajaran strategik sumber-sumber kerajaan dan agensi-agensinya. Ia telah diperkenalkan sebagai *"Game Changer"* untuk memperkukuh dan memperkasakan Agenda Pembangunan Bumiputera.

Matlamat utama adalah untuk membolehkan masyarakat Bumiputera merebut peluang-peluang dan sama-sama mendapat manfaat daripada pertumbuhan ekonomi yang pesat.

Tumpuan TERAJU akan berada di kawasan-kawasan berikut:

• Penciptaan keusahawanan & kekayaan;

• Pembiayaan;

• Pendidikan & pekerjaan;

• polisi kajian instrumen institusi; dan

• Pengurusan pihak berkepentingan.

TERAJU juga bertindak sebagai Sekretariat untuk "Majlis Ekonomi Bumiputera" ("MEB").